‘ธปท.’อุ้มเอสเอ็มอี
ช่วยเก็บข้อมูลให้ธนาคารพาณิชย์ใช้พิจารณาสินเชื่อกลุ่มไม่มีประวัติ
12 ก.พ. 2556

ช่วยเก็บข้อมูลให้ธนาคารพาณิชย์ใช้พิจารณาสินเชื่อกลุ่มไม่มีประวัติ
ธปท.เตรียมข้อมูลช่วยวิเคราะห์สินเชื่อให้สถาบันการเงิน หวังช่วยให้ปล่อยกู้เอสเอ็มอีง่ายขึ้น 
นางสาลินี วังตาล ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) กล่าวว่า ขณะนี้ ธปท.กำลังรวบรวมข้อมูลการช่วยวิเคราะห์สินเชื่อของธุรกิจผู้ประกอบการขนาดกลางและขนาดย่อม (เอสเอ็มอี) ให้เป็นระบบมากขึ้น โดยการให้ธนาคารพาณิชย์ช่วยให้สำนักงานสาขาในพื้นที่ทั่วประเทศรวบรวมการปล่อยกู้ธุรกิจเอสเอ็มอีแต่ละประเภทมา เพื่อที่จะได้ให้ธนาคารพาณิชย์อื่นๆ ที่สนใจจะปล่อยกู้แก่ธุรกิจเอสเอ็มอีดูว่าธุรกิจประเภทนั้นๆ มีการปล่อยกู้มากหรือไม่ 
นางสาลินี กล่าวว่า ธปท.จะสามารถเปิดให้ใช้ข้อมูลการวิเคราะห์สินเชื่อธุรกิจเอสเอ็มอีดังกล่าวได้ประมาณเดือน เม.ย.ปีนี้ ซึ่งน่าจะช่วยให้เอสเอ็มอีเข้าถึงสินเชื่อได้มากขึ้นอีกทางหนึ่ง
“ปกติเวลาแบงก์ปล่อยกู้รายย่อยอาจจะใช้เวลานานในการวิเคราะห์ เพราะแบงก์ต้องหาข้อมูลลูกค้ามากพอสมควรก่อนจะตัดสินใจปล่อยกู้ ธปท.เลยอยากจัดข้อมูลช่วยวิเคราะห์สินเชื่อให้ เช่น ใน จ.แม่ฮ่องสอน มีการทำธุรกิจรีสอร์ตกี่ราย มีคนมาขอกู้ไปทำธุรกิจรีสอร์ตกี่รายแล้วในพื้นที่ จ.แม่ฮ่องสอน เป็นต้น เพื่อที่แบงก์จะได้วิเคราะห์สินเชื่อง่ายขึ้น” นางสาลินี กล่าว 
นางสาลินี กล่าวอีกว่า ถึงธุรกิจในภาคอสังหาริมทรัพย์จะแข่งขันกันสูงขึ้น แต่เชื่อว่าธนาคารพาณิชย์ที่ปล่อยกู้จะไม่ลดเกณฑ์หรือคุณภาพการให้สินเชื่อจนสร้างปัญหาหนี้เสียให้กับระบบสถาบันการเงิน แต่การผ่อนคลายการปล่อยกู้น่าจะเป็นการลดเกณฑ์การให้กู้ที่เดิมกำหนดไว้สูงกว่ามาตรฐานก็เป็นได้ เช่น กำหนดฐานเงินเดือนผู้กู้ไว้สูงเกินไป จึงต้องลดเกณฑ์รายได้ผู้กู้ลง หรือระยะเวลาที่ขอกู้นานอาจจะทำให้รู้ผลเร็วขึ้น เป็นต้น
ทั้งนี้ จากผลสำรวจความคิดเห็นผู้บริหารระดับสูงของธนาคารพาณิชย์และธนาคารเฉพาะกิจ 25 แห่ง จำนวน 25 สถาบันการเงิน ผู้ประกอบธุรกิจบัตรเครดิตและธุรกิจสินเชื่อส่วนบุคคลภายใต้การกำกับที่มิใช่ธนาคาร(นันแบงก์) อีก 24 แห่ง รวม 49 แห่ง ในไตรมาส 1 ปีนี้ พบว่า ส่วนใหญ่ยังคาดว่าสินเชื่อในภาคธุรกิจจะยังคงเพิ่มขึ้นทั้งธุรกิจขนาดใหญ่และเอสเอ็มอี